## Educació publica el calendari del pròxim curs escolar, que s’inicia el 9 setembre i finalitza el 18 de juny de 2025

*** El final del curs s’ha avançat per a evitar la calor i la coincidència amb les festes de Sant Joan**

La Conselleria d’Educació, Universitats i Ocupació, a través de la Direcció General de Centres Docents, ha publicat en el *Diari Oficinal de la Generalitat Valenciana* la resolució que establix el calendari del nou curs escolar, l’inici del qual per a les etapes d’Infantil, Primària, ESO, Batxillerat i Formació Professional serà el pròxim 9 de setembre i finalitzarà el 18 de juny de 2025.

Este nou calendari ha tingut en compte tant les opinions dels sindicats com de les famílies, que sol·licitaven acabar abans les classes per a evitar la calor i la coincidència amb les festes de Sant Joan.

Així mateix, en atenció a estes peticions, el curs tindrà 179 dies lectius, en compte dels 180 del curs actual.

D’altra banda, els programes formatius de qualificació bàsica i FP de segona oportunitat començaran les classes l’11 de setembre de 2024 i finalitzaran el 18 de juny de 2025.

Quant a la Formació de Persones Adultes; Ensenyaments Artístics de Música i Dansa, Elementals i Professionals; Ensenyaments Professionals d’Arts Plàstiques i Disseny i Ensenyaments Esportius de Règim Especial, l’inici del curs serà el 16 de setembre de 2024 i finalitzarà el 13 de juny de 2025.

Finalment, les Escoles Oficials d’Idiomes començaran a impartir les classes el 24 de setembre de 2024 i les acabaran el 18 de juny de 2025.

**Períodes de vacacions**

Els períodes no lectius durant el curs 24/25 comprenen les vacacions de Nadal, que seran des del 23 de desembre de 2024 al 6 de gener de 2025, els dos inclusivament; i les vacacions de Pasqua, que engloben des del 17 al 28 d’abril de 2025, els dos inclusivament.

Així mateix, durant este curs escolar no seran lectius els dies festius 9 d’octubre, Dia de la Comunitat Valenciana; 1 de novembre, Festa de Tots Sants; 6 de desembre, Dia de la Constitució; 19 de març, Dia de Sant Josep i 1 de maig, Dia Internacional dels Treballadors.

A més, els ajuntaments podran proposar com a no lectius fins a un màxim de tres dies i la Direcció General de Centres Docents podrà autoritzar, per a un centre o una localitat, un calendari escolar diferent de l’establit quan concórreguen circumstàncies excepcionals.

Fecha: 17/06/2024